Na temelju čl. 39. Statuta Sveučilišta u Zadru (pročišćeni tekst, prosinac 2019.) rektorica Sveučilišta 10. studenoga 2020. donosi pročišćeni tekst Pravilnika o sustavu osiguravanja i unaprjeđivanja kvalitete Sveučilišta Zadru.

Pročišćeni tekst se sastoji od pročišćenog teksta Pravilnika od 4. svibnja 2016., teksta Pravilnika o izmjenama i dopunama Pravilnika o sustavu osiguravanja i unaprjeđivanja kvalitete Sveučilišta u Zadru od 2. travnja 2019. i Pravilnika o izmjenama i dopunama Pravilnika o sustavu osiguravanja i unaprjeđenja kvalitete Sveučilišta u Zadru od 28. siječnja 2020. godine

KLASA: 012-01/12-02/36

URBROJ: 2198-1-79-01/19-07

Rektorica

prof. dr. sc. Dijana Vican

**PRAVILNIK**

**O SUSTAVU OSIGURAVANJA I UNAPRJEĐIVANJA KVALITETE**

**SVEUČILIŠTA U ZADRU**

**(pročišćeni tekst)**

**I. OPĆE ODREDBE**

**Članak 1.**

(1) Ovim Pravilnikom propisuju se ustroj, djelovanje i nadležnosti tijela sustava osiguravanja i unaprjeđivanja kvalitete Sveučilišta u Zadru (dalje: Sveučilište).

(2) Izrazi koji se u ovome Pravilniku koriste za osobe u muškome rodu neutralni su i odnose se na muške i ženske osobe.

**Članak 2.**

(1) Cilj sustava osiguravanja i unaprjeđivanja kvalitete je kontinuirano unaprjeđivanje svih aspekata znanstvenog, nastavnog, stručnog i administrativnog rada u svrhu promicanja visokih standarda profesionalnog i stručnog razvoja svih sudionika u njegovu djelovanju na Sveučilištu u Zadru.

**II. PODRUČJA OSIGURAVANJA I UNAPRIJEĐIVANJA KVALITETE, KRITERIJI I MJERILA**

**Članak 3.**

(1) Područja unaprjeđivanja kvalitete su:

1 procesi i rezultati ostvareni u znanstvenoj, nastavnoj i stručnoj djelatnosti,

2 doprinos društvu i

3 poslovni i administrativni procesi.

(2) Kriterije i mjerila za prosudbu i unaprjeđenja kvalitete u znanstvenoj, nastavnoj i stručnoj djelatnosti određuje posebnim pravilnikom stručno vijeće svake sastavnice Sveučilišta sukladno Europskim standardima za osiguravanje kvalitete u visokim učilištima (ESG) i specifičnostima znanstvenih, nastavnih i stručnih procesa sastavnice, Zakonu o osiguravanju kvalitete u znanosti i visokom obrazovanju, Zajedničkim kriterijima, mjerilima i standardima kvalitete Sveučilišta u Zadru i drugim pozitivnim propisima.

(3) Prosudbu i unaprjeđenje kvalitete u području doprinosa društveno-gospodarskoj zajednici Sveučilišta u Zadru kao cjeline i svake sastavnice Sveučilišta evaluirat će svaka sastavnica Sveučilišta za sebe, a Senat, na temelju mišljenja Povjerenstva za unutarnju prosudbu sustava osiguravanje kvalitete i Povjerenstva za unaprjeđivanje kvalitete, za cijelo Sveučilište.

(4) Kriteriji i mjerila za prosudbu i unaprjeđivanje kvalitete poslovnih i administrativnih procesa na Sveučilištu te provedbu postupaka za osiguranje kvalitete, praćenje i periodične provjere poslovnih i administrativnih procesa, odredit će Povjerenstvo za unaprjeđivanje kvalitete sukladno Zakonu o znanstvenoj djelatnosti i visokom obrazovanju, Zakonu o ustanovama, Zakonu o osiguravanju kvalitete u znanosti i visokom obrazovanju, i drugim relevantnim zakonskim aktima.

**III. USTROJ I DJELOVANJE**

**Članak 4.**

**Tijela sustava**

(1) Sustav osiguravanja i unaprjeđivanja kvalitete na Sveučilištu u Zadru (u daljnjem tekstu: SOUK) čine:

- Senat Sveučilišta u Zadru (u daljnjem tekstu: Senat),

- Ured za osiguravanje kvalitete (u daljnjem tekstu Ured),

- povjerenstva i/ili povjerenici za kvalitetu sastavnica Sveučilišta (u daljnjem tekstu:

povjerenstvo/povjerenik za kvalitetu sastavnice)

- Povjerenstvo za unaprjeđivanje kvalitete (u daljnjem tekstu: PUK),

- Povjerenstvo za unutarnju prosudbu sustava osiguravanja kvalitete (u daljnjem tekstu: PUP),

- Uprava zastupana po nadležnom prorektoru (u daljnjem tekstu: Uprava),

- Savjet Sveučilišta u Zadru (u daljnjem tekstu: Savjet).

**Članak 5.**

**Senat**

(1) Senat je središnje tijelo SOUK-a na Sveučilištu te, koordiniranim radom svih tijela SOUK-a, osigurava djelotvornost i provedivost postupaka osiguranja i unaprjeđivanja kvalitete Sveučilišta.

(2) Senat, na prijedlog PUK-a i uz mišljenje Uprave, donosi strategiju i politiku kvalitete, uz primjenu Europskih standarda i smjernica za osiguravanje kvalitete na visokim učilištima.

(3) Senat je funkcionalno nadređen Uredu.

**Članak 6.**

**Djelokrug rada Senata u sustavu osiguravanja i unaprjeđivanja kvalitete**

(1) Temeljem izvješća, mišljenja i prijedloga drugih tijela Sustava, Senat donosi Plan aktivnosti SOUK-a za akademsku godinu, odluke, preporuke i druge dokumente predviđene ovim pravilnikom.

(2) Svojim odlukama osigurava provedbu postupaka za osiguravanje i unaprjeđivanje kvalitete na Sveučilištu.

(3) Na prijedlog PUK-a, uz pribavljeno mišljenje Uprave, Senat daje suglasnost na Poslovnik rada PUK-a.

(4) Na prijedlog PUP-a, uz pribavljeno mišljenje Uprave, Senat daje suglasnost na Pravilnik i Poslovnik rada PUP-a.

(5) U postupku osnivanja novih te izmjena i dopuna postojećih studijskih programa, sukladno članku 20. stavku (10) Zakona o osiguravanju kvalitete u znanosti i visokom obrazovanju, Senat, temeljem izvješća Ureda, donosi odluku o pokretanju programa. Postupak osnivanja novih studijskih programa određen je posebnim pravilnicima koje donosi Senat.

**Članak 7.**

**Ured za osiguravanje kvalitete**

(1) Ured je operativna jedinica SOUK-a.

(2) Ured je ustrojbena jedinica Rektorata i osniva se odlukom Senata na prijedlog Uprave.

(3) Ustroj radnih mjesta u Uredu propisuje se Pravilnikom o ustroju i sistematizaciji radnih mjesta na Sveučilištu u Zadru.

(4) Organizacijski Ured je odgovoran Upravi, u okviru ostvarivanja prava i obveza iz radnog odnosa. Uprava odlukom Rektora, imenuje voditelja Ureda.

(5) Svu logističku (materijalnu i kadrovsku) potporu za rad Ureda, u okviru godišnjeg plana aktivnosti Ureda, osigurava Uprava.

**Članak 8.**

**Djelokrug rada Ureda**

(1) Ured sudjeluje u izradi i ostvarivanju godišnjeg plana aktivnosti SOUK-a te provodi druge radne zadatke dobivene od Senata, PUK-a i Uprave.

(2) Ured koordinira i pomaže rad te prikuplja i obrađuje rezultate rada povjerenstava sastavnica, a o obavljenim poslovima, uz mišljenje PUK-a, izvještava Senat najmanje jednom godišnje.

(3) Ured provodi postupak studentske evaluacije nastave, obrađuje rezultate evaluacije i izdaje uvjerenja strankama koje imaju pravni interes, o studentskoj percepciji kvalitete nastavne izvedbe.

(4) Ured provodi postupke evaluacije rada administrativnih i tehničkih službi Sveučilišta, studentskog standarda, sveučilišne knjižnice i druge evaluacije kojima je cilj kvantitativno i kvalitativno utvrditi razinu razvijenosti pojedinih aktivnosti sveučilišne zajednice.

(5) Na zahtjev Uprave i/ili drugih tijela SOUK-a, Ured analizira kvalitetu rada na Sveučilištu provedbom zasebnih evaluacija

(6) Ured vodi jedinstvenu dokumentaciju o svim aktivnostima osiguravanja kvalitete na Sveučilištu,

(7) U postupku osnivanja studijskih programa, sukladno članku 20. stavku (10) Zakona, Ured, nakon prethodno pribavljenog mišljenja PUK-a, podnosi Senatu Izvješće o ispunjavanju formalnih uvjeta prijedloga studijskog programa.

(8) Ured je dužan nadležnim sveučilišnim tijelima skrenuti pozornost na sve uočene nepravilnosti koje narušavaju ili bi mogle narušiti kvalitetu rada Sveučilišta.

(9) Za svoj rad Ured je odgovoran Senatu.

**Članak 9.**

**Povjerenstva za kvalitetu sastavnica Sveučilišta**

(1) Stručno vijeće sastavnice Sveučilišta imenuju Povjerenstva za kvalitetu Odjela/Centra.

(2) Rad povjerenstava za kvalitetu sastavnica regulira se internim aktima osiguravanja i unaprjeđivanja kvalitete sastavnice koje donosi stručno vijeće sastavnice.

(3) Iznimno, zbog malog broja raspoloživog akademskog osoblja, stručno vijeće sastavnice umjesto povjerenstva može odrediti povjerenika za kvalitetu Odjela/Centra.

**Članak 10.**

**Djelokrug rada povjerenstava i/ili povjerenika za kvalitetu sastavnica**

(1) Izrada i ažuriranje internih akata za osiguravanje kvalitete rada sastavnice (Pravilnika i Poslovnika o radu povjerenstva za kvalitetu sastavnice) sukladno sveučilišnim aktima osiguravanja kvalitete, o čemu mišljenje, na prijedlog Ureda, daje PUK.

(2) Planiranje i provedba postupaka osiguravanja kvalitete sukladno Politici kvalitete Sveučilišta, Zajedničkim kriterijima, standardima i mjerilima kvalitete Sveučilišta te Priručniku kvalitete na Sveučilištu u Zadru.

(3) Na zahtjev Ureda, sukladno čl. 8., stavak (5) ovoga Pravilnika, dostavlja godišnji pregled aktivnosti provedenih na sastavnici u vezi osiguravanja kvalitete.

(4) Povjerenik za kvalitetu provodi i koordinira aktivnosti osiguravanja kvalitete na sastavnici sukladno stavcima (1) – (3) ovog članka (osim obveze izrade Poslovnika).

**Članak 11.**

**Povjerenstvo za unaprjeđivanje kvalitete Sveučilišta u Zadru (PUK)**

(1) PUK je tijelo Senata i osniva se odlukom Senata.

(2) PUK u okviru godišnjeg plana SOUK, usvojenog od strane Senata, obavlja poslove u sklopu kontinuiranog procesa unaprjeđivanja kvalitete.

**Članak 12.**

**Sastav Povjerenstva za unaprjeđivanje kvalitete Sveučilišta u Zadru**

(1) PUK ima osam (8) članova:

- jednog (1) predstavnika društveno-gospodarske zajednice Zadarske županije,

- tri (3) člana iz redova nastavnika Sveučilišta izabranih u znanstveno-nastavna zvanja od čega: jedan

(1) član iz područja humanističkih znanosti, jedan (1) iz područja društvenih znanosti i jedan (1) iz

prirodnih, tehničkih i drugih područja znanosti,

- jednog (1) člana iz redova djelatnika u suradničkim i nastavnim zvanjima,

- jednog (1) člana iz redova studenata preddiplomskih i diplomskih studija,

- jednog (1) člana iz redova administrativnog i tehničkog osoblja Sveučilišta

- nadležni/a prorektor/ica član/ica je PUK-a po funkciji, bez prava glasa.

(2) Predstavnike nastavnika u znanstveno-nastavnim zvanjima imenuje Senat na prijedlog sveučilišnih stručnih vijeća pojedinih područja znanosti.

(3) U PUK može biti imenovan nastavnik u znanstveno- nastavnom zvanju koji je bio član povjerenstva za unaprjeđivanje kvalitete na razini sastavnice.

(4) Predstavnika djelatnika u suradničkim i nastavnim zvanjima imenuje Senat na prijedlog djelatnika u suradničkim i nastavnim zvanjima.

(5) Predstavnika administrativnog i tehničkog osoblja imenuje Senat na prijedlog Uprave.

(6) Predstavnika studenata preddiplomskih i diplomskih studija imenuje Senat na prijedlog Studentskog zbora Sveučilišta.

(7) Članovi PUK-a biraju između sebe predsjednika PUK-a iz redova nastavnika u znanstveno-nastavnim zvanjima. Predsjednik PUK-a po funkciji ima pravo nazočiti, bez prava glasa, na sjednicama Senata.

(8) Mandat članova PUK-a traje četiri (4) akademske godine. Mandat polovine članova PUK-a u prvom sazivu traje dvije (2) godine. Mandat predsjednika PUK-a u prvom sazivu traje dvije (2) godine.

(9) S ciljem ostvarivanja jednakog prava pristupa SOUK-u sudjelovanjem u radu PUK-a i širenju kulture kvalitete, Uprava, stručna vijeća pojedinih područja znanosti i Studentski zbor prilikom predlaganja, a Senat prilikom izbora članova PUK-a, obvezni su poštovati pravilo da jedna sastavnica Sveučilišta može imati najviše jednog člana PUK-a.

(10) Izbor predloženika za članove PUK-a iz redova asistenata obavlja se nakon provedenog izbora predstavnika nastavnika u znanstveno-nastavnim zvanjima.

**Članak 13.**

**Djelokrug rada PUK-a**

(1) PUK pomaže Senatu unaprjeđivati kvalitetu rada na Sveučilištu.

(2) PUK planira i odgovoran je za uvođenje mjera osiguravanja kvalitete na sveučilišnoj razini, kao i za predlaganje akcijskih planova na temelju rezultata anketa, provedenih unutarnjih prosudbi i drugih oblika samovrednovanja te rezultata vanjskih vrednovanja.

(3) PUK najmanje jednom godišnje podnosi Senatu izvješće o svom radu.

(4) PUK daje mišljenje o rezultatima rada SOUK, te predlaže razinu njihove javnosti.

(5) PUK radi na sjednicama sukladno poslovniku kojeg samo donosi, a potvrđuje Senat.

**Članak 14.**

**Povjerenstvo za unutarnju prosudbu sustava osiguravanja kvalitete (PUP)**

(1) PUP ima pet (5) članova od kojih su dva (2) iz redova nastavnika u znanstveno-nastavnom zvanju, jedan (1) iz redova administrativnog i tehničkog osoblja, jedan (1) iz redova studenata preddiplomskih i diplomskih studija i jedan (1) iz redova vanjskih dionika koji ostvaruju blisku suradnju sa Sveučilištem (u obliku angažmana u nastavi, stručnoj praksi i sl.).

(2) Članove PUP-a imenuje Senat.

(3) U PUP može biti imenovan nastavnik u znanstveno-nastavnom zvanju koji je bio član povjerenstva za unaprjeđivanje kvalitete na razini sastavnice.

(4) Mandat članova PUP-a traje četiri (4) godine. Mandat članova PUP-a ne može se ponavljati.

(5) PUP radi na sjednicama sukladno poslovniku kojeg samo donosi, a potvrđuje Senat.

**Članak 15.**

**Djelokrug rada PUP-a**

(1) provođenje periodičnih unutarnjih vrednovanja SOUK-a sukladno Pravilniku i Poslovniku.

(2) sastavljanje izvješća o periodičnim unutarnjim vrednovanjima SOUK za potrebe vanjskog vrednovanja Sveučilišta, dostavlja isto Upravi na mišljenje i Senatu na prihvaćanje.

**Članak 16.**

**Uprava**

(1) Uprava Sveučilišta, u SOUK-u, sudjeluje na način da:

- osigurava logističku (materijalnu i kadrovsku) potporu svim tijelima i aktivnostima SOUK,

- daje prijedloge i mišljenja sukladno članku 6., stavcima (3) i (4); članku 7., stavku (2); članku 11., stavku (4); članku 14., stavcima (1) i (2) ovog pravilnika.

(2) Uprava je organizacijski nadležna Uredu sukladno članku 7., stavku (3) ovog pravilnika.

(3) Uprava ne sudjeluje u postupcima evaluacije nastavnog, stručnog i znanstvenog rada sastavnica ni u procesu studentske evaluacije rada nastavnika.

**Članak 17.**

**Savjet Sveučilišta u Zadru**

(1) Savjet u sklopu svojih redovitih aktivnosti brige o razvoju Sveučilišta savjetuje tijela SOUK-a, ponajprije Senat kao središnje tijelo SOUK-a, o aktivnostima za unaprjeđenje kvalitete u svim aspektima djelovanja Sveučilišta.

**IV. PRIJELAZNE I ZAVRŠNE ODREDBE**

**Članak 18.**

(1) Ovaj Pravilnik donosi Senat.

(2) Izmjene i nadopune ovog Pravilnika provode se istim postupkom kao pri njegovu donošenju, pri čemu pravo pokretanja inicijative za promjenu Pravilnika imaju sva tijela Sustava.